FRAN PES STORI | YU TING BAIBEL INAP HELPIM YUMI?
Ol Gutpela Pasin Em Olgeta Man i Ken Bihainim
—Stap Gut Long Poroman Marit
STIATOK BILONG BAIBEL: “Olgeta manmeri i mas tingim marit olsem samting i dia tumas. Marit i mas i stap klin.”—Hibru 13:4.
GUTPELA SAMTING I KAMAP: Sampela man i tok dispela em tingting bilong ol man long bipo. Tasol dispela tingting i no stret! Sapos man o meri i no stap gut long poroman marit bilong em, dispela inap bagarapim tru bel bilong em.—Sindaun 6:34, 35.
Jessie em wanpela man marit na papa i tok: “Mi stap gut long meri bilong mi, olsem na mipela i pas gut wantaim na stap amamas. Tru tumas, onest pasin em bikpela samting insait long marit. Sapos man o meri i no stap gut long poroman marit, dispela bai bagarapim pasin bilong trastim narapela.” Na tu, ol pikinini bai bel hevi taim dispela kain hevi i kamap!
Ligaya * em wanpela meri marit i gat hevi long marit bilong em i tok: “Mi bung wantaim ol man i no save bihainim tok bilong Baibel. Olsem na mi kirap bihainim ol long ol pati, na tu, mi prenim ol narapela man.” Yu ting ol dispela samting i mekim em i stap amamas? Nogat tru. Oltaim Ligaya na man bilong em i save kros, na dispela i mekim em i bel hevi tru. Em i tok moa: “Mi tingim bek ol samting mi bin mekim, na mi luksave olsem tok bilong papamama i stret. Ol i save tok, ‘Ol poroman nogut i save bagarapim ol gutpela pasin bilong man.’”—1 Korin 15:33.
Ligaya i tok: “Mi bungim ol hevi, olsem na mi wokim disisen long stadi long Baibel na mi senisim ol pasin bilong mi.” Wanem gutpela samting i kamap long dispela? Em i stap gut long poroman marit bilong em, na man bilong em i tingim na rispektim em. Em i tok: “Tok bilong Baibel i senisim i stap bilong mi. Mi amamas olsem mi senisim ol pasin bilong mi, na tu, mi lusim ol poroman nogut.”
^ par. 6 Mipela i senisim sampela nem.
tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn